Spillemyndigheden forlanger, at SIFA hver dag skal søge om tilladelse til at afvikle det tv-bingospil, der i en lang årrække har sikret indtægter til lokale idrætsforeninger. Hidtil har SIFA kunnet søge to gange årligt hos politiet i Aalborg, men siden årsskiftet har man skullet søge SKAT om tilladelse - og det altså hver dag. Rasmus Prehn har stillet spørgsmål til skatteministeren om sagen - men endnu ikke modtaget svar. - Men jeg håber, vi kan få udredt det her. For mig at se har Spillemyndigheden overfortolket reglerne, for det virker helt urimeligt nidkært og bureaukratisk, siger Rasmus Prehn til DR Nordjylland. Også Preben Bang Henriksen vil tage sagen op over for skatteministeren. Han siger, at det for ham er en gåde, hvordan man kan finde på at bede en almennyttig forening som SIFA søge om tilladelse hver dag og lave regnskaber for hver dag. - Desuden skal der jo sidde nogen i den anden ende og kontrollere det hele. Det koster alt sammen og til gavn for hvem?

Opsummering:
Ritzau.
De to nordjyske folketingsmedlemmer, Rasmus Prehn (S) og Preben Bang Henriksen (V), vil begge bede skatteministeren om at lukke Samvirkende Idrætsforeninger i Aalborg ud af Spillemyndighedens bureaukratiske helvede.